《曲肱诵陶诗作》
明代·黄佐

白云何英英，出自丘壑中。倏然为鸾虬，飞跃升太空。

舒卷浩未为，适意与我同。旭日从东来，蒸作文锦红。

乃知形象外，变化安可穷。我爱渊明诗，曲肱岂伤冲。

冥心羲皇上，妙契无极翁。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。